Document ID: /roh_data/filtered/fineweb-2-filterrobots_roh.jsonl.gz/45488

Glisch verda per il project digital per l’automatisaziun dal process en il sectur da sanadad
06.07.2023
Per il project digital «Pachet d’automatisaziun en il sectur da sanadad» ha la Regenza concedì a la Fundaziun Ospital chantunal dal Grischun ina contribuziun chantunala da 2,51 milliuns francs en il rom da la Lescha davart la promoziun da la transfurmaziun digitala en il Grischun. Per il project èn budgetads custs d’investiziun e da manaschi da tut en tut var 7,72 milliuns francs.
Blers secturs dals fatgs da sanadad, tranter auter er la tgira e la medischina, èn confruntads cun problems da resursas e cun ina mancanza da persunas spezialisadas. Savens è la chargia da lavur tar las medias ed ils medis fitg gronda, er pervia da lavurs administrativas. Pervia dal squitsch da custs e pervia da las pretensiuns adina pli autas ston ils process vegnir optimads er en il support ed en l’administraziun. Cun quest project digital vegnan tals process automatisads ed er rendids pli effizients en tut ils secturs dals fatgs da sanadad. Ina software per Robotic Process Automation (RPA) duai gidar a cuntanscher questa finamira. Cun RPA fan las persunas participadas programs da computer (bots), che pon alura emprender, imitar ed exequir process da fatschenta sin basa da reglas.